মুকুল না দিলীপ- কার জন্য জঙ্গলমহলের ভোটে সাফল্য, তরজায় দু’ভাগ বঙ্গ বিজেপি | Mukul Roy or Dilip Ghosh who brings success in Panchayat election for BJP - Bengali Oneindia
| Published: May 19 2018, 14:58 [IST]
পঞ্চায়েত জঙ্গলমহলে প্রভূত সাফল্য পেয়েছে বিজেপি। কিন্তু সেই সাফল্যের নেপথ্যে কে তা নিয়ে তরজা শুরু হয়েছে বিজেপির অন্দরে। জোর চর্চা চলছে রাজনৈতিক মহলেও। রাজ্যের অন্যান্য জায়গায় সেভাবে সাফল্য না পেলেও, কী করে জঙ্গলমহলে সাফল্য পেল বিজেপি, তা নিয়েই যুক্তি, পাল্টা যুক্তিতে এখন সরগরম রাজ্য-রাজনীতি!
তৃণমূল ছেড়ে মুকুল রায়ের বিজেপিতে যোগ দেওয়া নাকি বিজেপি রাজ্য সভাপতি দিলীপ ঘোষের কৃতিত্ব সংগঠবন বৃদ্ধি জঙ্গলমহলে- তা নিয়েই তরজা চলছে। মুকুল রায়ের ঘনিষ্ঠ মহল বলতে শুরু করেছে জঙ্গলমহলে বিজেপির এই সাফল্য দাদা (মুকুল রায়)-র জন্যই। মুকুল রায় না থাকলে বিজেপি এই সাফল্য পেত না বলেই দাবি তাঁদের।
[আরও পড়ুন: চারদিন নিখোঁজ কংগ্রেস বিধায়কের খোঁজ মিলল বেঙ্গালুরুর হোটেলে]
এ ব্যাপারে তাঁদের যুক্তি, মুকুল রায় দীর্ঘ ২০ বছর ধরে তৃণমূল কংগ্রেসের সংগঠনের দায়িত্বে। রাজ্যের প্রতিটি প্রান্তের তৃণমূল নেতাকে তিনি হাতের তালুর মতো চেনেন। আর জঙ্গলমহলে মুকুল রায়ের কর্তৃত্ব আরও বেশি। জঙ্গলমহলে তৃণমূলের সংগঠন ঢেলে সাজানোর কাজ তিনি নিজে হাতে করেছিলেন।
মুকুল রায় দল ছাড়ার পর তাঁর সঙ্গে অনেকেই বিজেপিতে নাম লেখান। আবার অনেকে নাম লেখাতে না পারলেও, তাঁদের পরোক্ষ সমর্থন মুকুল রায়ের পক্ষেই ছিল। সেই সমর্থনই বর্ষিত হয়েছে পঞ্চায়েত নির্বাচনে। মুকুল রায় যে বলতেন, একবার সাধারণ নির্বাচন হলেই বুঝতে পারবে, তৃণমূল নিচুতলায় ফাঁকা হয়ে গিয়েছে। তাঁর সেই কথাই প্রতিফলিত হয়েছে ভোটবাক্সে।
তবে মুকুল রায়ের একার জন্যই যে বিজেপির এই সাফল্যে তা মানতে নারাজ বিজেপির আদি নেতারা। আদি বিজেপি নেতাদের কথায় স্পষ্ট, দিলীপ ঘোষ জঙ্গলমহলের ভূমিপূত্র। তারপর এই পঞ্চায়েতের আগে তিনি জঙ্গলমহলে দফায় দফায় কর্মিসভা, জনসভা করেছেন। তার একটা প্রভাব তো থাকবেই।
[আরও পড়ুন: কর্ণাটক ফ্লোর টেস্ট লাইভ: সংখ্যার অভাব! পদত্যাগ করতে চলেছেন কি ইয়েদুরাপ্পা, নয়া জল্পনা]
বিজেপির একটা অংশ মনে করছেন, মুকুল রায় দলে আসার অনেক আগে থেকেই এলাকায় সংগঠন বাড়ানোর কাজ শুরু করেছিলেনে দিলীপ ঘোষ। ফলে তাঁর কৃতিত্ব ও অবদানকে খাটো করা যাবে না কোনওভাবেই। ঝাড়গ্রামে দীর্ঘদিন পড়ে থাকার সুফল পেয়েছেন দিলীপ ঘোষ। তাঁর জেলায় তিনি সাফল্য এনে দিয়েছেন।
কিন্তু মুকুল রায় তাঁর নিজের জেলা উত্তর ২৪ পরগনায় কোনও সাফল্যই পাননি। বরং উত্তর ২৪ পরগনায় বিরোধী পক্ষকে মুছে দিয়েছে শাসকদল। এই যুক্তি, পরোক্ষ যুক্তি নিয়ে তরজা চলছে বিজেপিতে। তবে দিলীপ ঘোষ বা মুকুল রায় এই দ্বন্দ্বে যেতে নারাজ। তাঁদের সার কথা, রাজ্যের মানুষ বিকল্প চাইছেন বলেই বিজেপির কথা ভাবছে। তার প্রতিফলন ঘটতে শুরু করে দিয়েছে। আর সেই কারণেই বিজেপি সাফল্য পেয়েছে জঙ্গলমহল ও উত্তবঙ্গের কিছু জেলায়।
Mukul Roy or Dilip Ghosh who brings success in Panchayat election for BJP. BJP does very good result in Jangalmahal now,
Story first published: Saturday, May 19, 2018, 14:58 [IST]